ΓΡΑΠΤΗ ΕΡΩΤΗΣΗ P-1040/97 υποβολή: Sirkka-Liisa Anttila (ELDR) προς την Επιτροπή (12 Μαρτίου 1997)

Θέμα: Άδειες εισαγωγής στα κράτη μέλη της ΕΕ ακατέργαστης ξυλείας και πριονισμένης ξυλείας από χώρες εκτός της Κοινότητας οι οποίες περιέχουν επιβλαβή έντομα συμπεριλαμβανομένου και του νηματώδους σκώληκα των κωνοφόρων

Στην Ευρωπαϊκή Ένωση διεξάγονται, επί του παρόντος, συζητήσεις, οι οποίες δρομολογήθηκαν κατόπιν πρωτοβουλίας ορισμένων κρατών μελών, σχετικά με την απλούστευση των διαδικασιών για την εισαγωγή πριονισμένης ξυλείας από χώρες εκτός της Ένωσης στις οποίες συγκαταλέγεται και ο Καναδάς. Προς το παρόν, επιτρέπεται μόνο η εισαγωγή ξυλείας η οποία έχει υποστεί θερμική επεξεργασία διότι με αυτήν επιτυγχάνεται η εξολόθρευση του νηματώδους σκώληκα των κωνοφόρων, ενώ η επεξεργασία με αέρια ή με χημικές ουσίες, η οποία έχει αναφερθεί κατά τις συζητήσεις αυτές, δεν θεωρείται αποτελεσματική μέθοδος για την εξολόθρευση του επιβλαβούς αυτού εντόμου. Όσον αφορά την εισαγωγή ακατέργαστης ξυλείας και πριονισμένης ξυλείας, η Ευρωπαϊκή Ένωση πρέπει, οπωσδήποτε, να λάβει μέτρα προκειμένου να αποφευχθεί η εξάπλωση στην Κοινότητα, μεταξύ άλλων, του νηματώδους σκώληκα των κωνοφόρων ο οποίος έχει αποδειχθεί, μετά από επιστημονικές έρευνες, ότι είναι ένα ιδιαίτερα βλαβερό έντομο. Το έντομο αυτό, το οποίο δεν ζει στην Ευρώπη, αποτελεί μάστιγα για χώρες όπως π.χ. ο Καναδάς και η Ιαπωνία.

Μια θερμοκρασία η οποία υπερβαίνει τους + 20°C, θεωρείται ιδιαίτερα ευνοϊκή για τον πολλαπλασιασμό του νηματώδους σκώληκα των κωνοφόρων και, ως γνωστόν, τέτοιες θερμοκρασίες επικρατούν στα περισσότερα από τα κράτη μέλη της ΕΕ. Το έντομο αυτό επιβιώνει ακόμη και σε θερμοκρασία 40°C υπό το μηδέν.

Φαίνεται ότι ακόμη και η περίπτωση των «τρελών αγελάδων» δεν μας έχει διδάξει τίποτε, δεδομένου ότι, σύμφωνα με πληροφορίες τις οποίες έχω συγκεντρώσει, μετά από πρωτοβουλία ορισμένων υπαλλήλων της Επιτροπής εξετάζεται το ενδεχόμενο να θεσπισθεί μια δοκιμαστική περίοδος για την εισαγωγή από τον Καναδά, ο οποίος αποδεδειγμένα μαστίζεται από τον νηματώδη σκώληκα των κωνοφόρων, ακατέργαστης ξυλείας και πριονισμένης ξυλείας οι οποίες δεν έχουν υποστεί θερμική επεξεργασία. Εάν επιτρέψουμε στον νηματώδη σκώληκα των κωνοφόρων να εισέλθει στην Ευρώπη, αυτός θα παραμείνει εδώ και μετά την παρέλευση της δοκιμαστικής αυτής περιόδου.

Ποιά μέτρα προτίθεται να λάβει η Επιτροπή προκειμένου να απαγορευθεί η εισαγωγή στην ΕΕ από χώρες εκτός αυτής ακατέργασης ξυλείας και πριονισμένης ξυλείας οι οποίες περιέχουν επιβλαβεί έντομα όπως ο νηματώδης σκώληκας των κωνοφόρων;

Απάντηση του κ. Fischler εξ ονόματος της Επιτροπής (16 Απριλίου 1997)

Η Επιτροπή γνωρίζει το πρόβλημα που δημιουργείται από τον νηματώδη σκώληκα των κωνοφόρων (Bursaphelenchus xylophilus), επιβλαβή οργανισμό ο οποίος δεν υπάρχει στην Κοινότητα και ο οποίος αναφέρεται στην οδηγία 77/93/ΕΟΚ του Συμβουλίου ((ΕΕ L 26 της 31.1.1977 )) περί των μέτρων προστασίας κατά της εισαγωγής στα κράτη μέλη οργανισμών επιβλαβών για τα φυτά ή τα φυτικά προϊόντα, όπως τροποποιήθηκε. Από το 1991, η Επιτροπή χρηματοδότησε ένα κοινό έργο έρευνας με τον Καναδά, για να καθοριστούν οι παράμετροι που απαιτούνται για την θερμική επεξεργασία της ξυλείας πριν την εξαγωγή προς την Κοινότητα, επεξεργασία που έχει ως στόχο την εξάλειψη του νηματώδους σκώληκα των κωνοφόρων. Οι απαιτήσεις που προέκυψαν από την εργασία αυτή ορίζουν ότι η θερμοκρασία στο κέντρο μάζας της ξυλείας πρέπει να φτάνει στους 56°C επί 30 λεπτά.

Επιπλέον, πραγματοποιήθηκε ανάλυση του φυτουγειονομικού κινδύνου που δημιουργείται από τον νηματώδη σκώληκα των κωνοφόρων και από τους φορείς του (Monochamus sp.) στο κοινοτικό έδαφος, από την Επιτροπή με τη συνδρομή ομάδας επιστημονικών εμπειρογνωμόνων της Κοινότητας. Η ανάλυση αυτή επέτρεψε τον εντοπισμό ορισμένων άλλων δυνατοτήτων, μεταξύ των οποίων την επιλογή υγιούς μη υλοτομημένης ξυλείας, η επεξεργασία με χημικό εμποτισμό υπό πίεση ή τον υποκαπνισμό. Ωστόσο, η εφαρμογή τους πρέπει να μελετηθεί διεξοδικά με επιστημονικό τρόπο, ιδίως όσον αφορά την επιλογή της υγιούς μη υλοτομημένης ξυλείας.

Όσον αφορά τη σημείωση του Αξιότιμου Μέλους του Κοινοβουλίου σχετικά με την ενδεχόμενη περίοδο δοκιμής για την εισαγωγή καναδικής ξυλείας που δεν έχει υποστεί θερμική επεξεργασία, η Επιτροπή θα ήθελε να τονίσει ότι δεν έχει ληφθεί καμμία απόφαση σχετικά με την καναδική πρόταση την οποία μελετά επί του παρόντος η Μόνιμη Φυτουγειονομική Επιτροπή. Είναι φανερό ότι η Επιτροπή δεν θα υποβάλει καμμία πρόταση χωρίς επιστημονική θεμελίωση.